מה עושים כשחסרים שטחים לבניה ופיתוח בעיר ירושלים ? שמים גג לכביש ובונים מעליו. כל הפרטים על התכנית הגרנדיוזית של ראש עיריית ירושלים להקמת שכונה חדשה מעל כביש בגין. תשתית יצירתית.
ראש העיר ירושלים ניר ברקת יוזם הקמת כפר הייטק, אקדמיה מגורים ופנאי במיקום מפתיע ומרכזי - מעל כביש בגין בירושלים.
התכנית המהפכנית שיזם ברקת תייצר מרחב חדש במרכז ירושלים בדומה לאוניברסיטאות הטובות בעולם סטנפורד והרווארד בארה"ב. במסגרת התכנית יקורה קטע בכביש בגין בין מחלף גבעת מרדכי למחלף גבעת שאול שייצור מרחב אורבני חדש ומרכזי בעיר.
מעל קטע הכביש שיקורה בצמוד לאוניברסיטה בגבעת רם יוקם כפר הייטק וביוטק בשטח של כ- 70,000 מ"ר בקונספט שקיים בהארוורד וסטנפורד בהם יש מתחמי העסקים והפיתוח החשובים ביותר נמצאים בצמוד לאוניברסיטה באופן המחבר אליה את החברות הגדולות בעולם ומחבר אותה חזק חזק לירושלים.
עם הקמתו הפארק יהווה עמוד "שדרה ירוק" אשר יקשר בין הפארק המטרופוליני עמק רפאים בדרום לבין הפארק המטרופוליני עמק הארזים בצפון.
ראש העיר ירושלים, ניר ברקת אמר: "לירושלים יתרונות יחסיים אדירים באקדמיה ובהייטק ברמה העולמית. ולכן כדי להתגבר על המחסור הקרקע, חשבנו מחוץ לקופסה ויצרנו תכנית מהפכנית שמייצרת יש מאין פארקים ושטחים ירוקים, כפר הייטק ואלפי יחידות דיור חדשות שיאפשרו לנו לפתח עוד מקומות תעסוקה והשכלה, עוד אפשרויות מגורים למשפחות צעירות ועוד פארקים ושטחים פתוחים. ככה מחברים את ירושלים ומחזקים אותה".
התכנית מקודמת בשיתוף רשות מקרקעי ישראל והרשות לפיתוח ירושלים ותובא לאישור הוועדה המקומית לתכנון ובניה ולאחר אישורה תועבר לדיון בוועדה המחוזית.
כביש בגין מהווה עורק תחבורה מרכזי וחשוב ביותר בירושלים ומשמש כציר התנועה דרום-צפון - המרכזי של העיר. כיום הכביש משמש מעין חייץ בין מזרח ומערב. אחת מן הדרכים שמוביל ברקת להתמודדות עם מצוקת הקרקע בעיר היא יצירת עתודת קרקע לשימושים שונים במרחב העילי או התת-קרקעי, תוך ניצול שטחי קרקע המיועדים לשטחי ציבור כגון כבישים, בבניה רב שכבתית, בשילוב עם שטחי ציבור אלו.
תכנית קירוי שדרות בגין המתוכננת ע"י משרד קולקר-קולקר-אפשטיין מהווה חוליה מרכזית כחלק מרצף עירוני חדשני ומודרני הנוצר ע"י שלוש תכניות המשיקות זו לזו. תכנית שער הבירה המייעדת את רובע הכניסה לעיר כמתחם העסקים העתידי של ירושלים. תכנית קריית הממשלה-קריית בן גוריון המשלשת את שטחי משרדי הממשלה הקיימים ומהווה עתודה ופלטפורמה להעתקת כלל משרדי הממשלה לירושלים.
כמו כן, לאורך הקטע צפוי לעבור הקו הירוק של הרכבת הקלה המתוכנן מגילה ועד להר הצופים שיגביר את הנגישות לכל האזור.